
PLECS DE PRESCRIPCIONS TÈCNIQUES PER A LA CONTRACTATACIÓ DE L’ELABORACIÓ D’UN ESTUDI SOBRE CONDICIONS LABORALS EN ELS SERVEIS EXTERNALITZATS DELS EQUIPAMENTS CULTURALS PÚBLICS: EQUIPAMENTS ESCÈNICS I MUSICALS, MUSEUS, CENTRES D’ART, ESPAIS PATRIMONIALS, BIBLIOTEQUES, ARXIUS I CENTRES CÍVICS/CULTURALS
1. OBJECTE DEL CONTRACTE
L’objecte d’aquest contracte és l’elaboració d’un estudi sobre les condicions laborals en els serveis externalitzats dels equipaments culturals públics, en concret, en equipaments escènics i musicals, en museus, en centres d’art, en espais patrimonials (monuments, centres d’interpretació, jaciments, cases-museu i centres de visitants), en biblioteques, en arxius i en centres cívics / culturals. 

Es consideren objecte del contracte d’estudi les condicions laborals dels treballadors que formen part dels serveis subcontractats exclusivament vinculats a l’activitat cultural de l’equipament, sigui en la generació del coneixement (documentació i tractament de fons, producció de continguts, etc.) o en la prestació de serveis de mediació pública (taquillatge, acomodació, activitats educatives, visites guiades i altres). S’exclouen els serveis estructurals i de suport tècnic no relacionats específicament amb l’activitat cultural, com són els de vigilància – seguretat, els de manteniment de la infraestructura, els de neteja i els informàtics, entre d’altres.
Respecte dels equipaments esmentats com a centres cívics / culturals, i amb independència de la denominació atorgada, són objecte del contracte les condicions laborals dels treballadors vinculats a les empreses privades que assumeixen la gestió dels equipaments, siguin empleats propis o, alhora, externalitzats; exclusivament en referencia als que presten serveis i activitats de l’àmbit  cultural, com les relacionades de forma prèvia.
L’objecte del contracte inclou la presentació pública dels continguts i la seva divulgació bàsica, en el benentès que correspon al CoNCA l’organització i el finançament de qualsevol logística vinculada.
1.1. Marc conceptual
L’estudi connecta amb les actuacions del CoNCA envers l’Estatut de l’Artista i incideix en la problemàtica de la professionalització i l’especialització dels professionals dels sector, especialment els referents a la gestió de la cultura, la mediació i d’altres professionals connexos. 

És coneguda la conflictivitat laboral vinculada a les externalitzacions de serveis i les problemàtiques en les condicions del personal intern dels equipaments a l’hora d’adaptar-les. En aquest sentit, no es disposa d’un estudi transversal que abasti les diferents casuístiques de les condicions laborals en els equipaments culturals públics i manca una referència rigorosa dels precedents i de la situació actual que possibiliti l’anàlisi tècnica i jurídica que, com a punt d’inici, permeti elaborar proposicions de voluntat i d’aplicació transversal. 

A partir de la definició d’un estudi que desenvolupi les qüestions esmentades, es considera que les hipòtesis de resolució que s’obtinguin representaran recomanacions d’aplicació directa i que poden afectar en positiu a la casuística objecte d’estudi.
1.2. Finalitats de l’estudi
L’estudi vol establir un marc estructurat dels diversos conflictes laborals existents en funció a la seva naturalesa, diferenciant els que es generen o s’han generat en equipaments de gestió externalitzada i els que han succeït en les empreses o les entitats que presten serveis subcontractats per als equipaments de titularitat pública. 
En aquest sentit, es pretén que l’estudi analitzi la conflictivitat i les condicions de treball vigents del personal externalitzat en servei als equipaments culturals públics catalans, incloent-hi els que es dediquen als àmbits  escènic, els equipaments musicals, els museus, els centres d’art, els espais patrimonials, les biblioteques, els arxius i els centres cívics/culturals.  Cal que s’inclogui l’estat actualitzat de la qüestió: origen de la problemàtica, els precedents i les claus de la resolució d’un grup ampli i representatiu dels conflictes laborals que han afectat a equipaments catalans, hagin estat superats o es trobin en via de negociació. 
A partir de la casuística anterior, la finalitat darrera de l’estudi consisteix desenvolupar al màxim les possibilitats de suport a les professions culturals i les professions connexes, en forma de propostes de millora concretades amb finalitat estructural i adaptades a les casuístiques advertides.  

1.3. Abast de l’estudi
· Equipaments públics, exclusivament: es considera que les conclusions i les recomanacions finals s’han d’adreçar a millorar l’actuació dels centres de titularitat pública, tot i que pugui ser d’interès compilar experiències paral·leles en espais de titularitat privada.
· No s’inclouen els festivals: l’estudi se centra en equipaments públics com a estructures d’activitat continuada.
· Conflictivitat laboral en serveis externalitzats: no s’inclou el personal internalitzat de les Administracions Públiques titulars dels equipaments. 
En aquest sentit, l’estudi haurà d’aportar informació i reflexió respecte del que segueix:
· La identificació i la descripció de la casuística que sigui representativa de l’objecte d’estudi, amb la documentació detallada sobre els casos de problemàtiques laborals. 
· La legislació vigent, amb l’anàlisi de les possibilitats de la llei de contractes del sector públic i qualsevol normativa afecta als casos d’estudi que sigui d’interès.  

La recerca sobre els casos ha de possibilitar establir punts i aspectes comuns que permetin definir de forma evident quines són les problemàtiques i, a partir de la síntesi d’aquests punts de connexió, quines són les propostes per evitar-les. En aquest sentit, l’estudi ha de generar conclusions transversals que impliquin la reflexió sobre la base legal existent, si és el cas, els protocols més adequats respecte l’elusió de la problemàtica exposada i, alhora, tota possibilitat de millora futura en els procediments vinculats a la contractació.
2. CARACTERÍSTIQUES DEL SERVEI QUE CAL CONTRACTAR
La gestió dels continguts de l’estudi proposat implica la definició de procediments d’anàlisi que s’adaptin a les diferències reals de les situacions de conflicte: amb els treballadors que desenvolupen serveis per empreses que gestionen equipaments (el personal laboral fix o temporal de l’empresa concessionària o de les successives subcontractacions) i amb els treballadors d’aquelles empreses terceres, vinculades mitjançant contracte públic, per a desenvolupar una funció de la carta de serveis de l’equipament (personal laboral fix o temporal de l’empresa sucontractada). Els continguts de l’estudi impliquen metodologies diverses que s’adaptin a les diferències reals de les situacions de conflicte.
2.1. Fases de treball i metodologia bàsica
L’estudi haurà d’aportar informació i reflexió seguint el procés lògic següent:

A. La identificació de la problemàtica origen del conflicte com a l’objecte d’estudi i la seva delimitació.

B. La descripció de la casuística que motiva la problemàtica, amb la documentació i la informació detallada sobre els casos vinculats: condicions i entorn laboral, legislació vigent i anàlisi de les possibilitats de la llei de contractes del sector públic i qualsevol normativa laboral afecta als casos d’estudi.  
C. Els efectes que genera el conflicte laboral.

D. El reconeixement de les conseqüències provocades pels efectes del conflicte laboral. 

E. Les vies de solució o propostes que possibiliten superar el conflicte laboral.  

F. Les conclusions i aprenentatges que han estat motivats per l’estudi i que permeten anticipar-se a la problemàtica.
La recerca sobre els casos ha de possibilitar establir punts i aspectes comuns per definir de forma evident quina és la problemàtica i, a partir de la síntesi d’aquest punts de connexió, quines són les propostes per evitar-la. En aquest sentit, l’estudi ha de generar conclusions transversals que impliquin la reflexió sobre la base legal existent, si és el cas, els protocols més adequats respecte l’elusió de la problemàtica exposada i, alhora, tota possibilitat de millora futura en els procediments vinculats a la contractació.
L’articulació del treball resultant ha de seguir un guió bàsic:

1. Una introducció al projecte que inclogui el marc general, la motivació de l’estudi i el seu abast, la conceptualització dels aspectes bàsics que caracteritzen la recerca i la metodologia detallada que s’ha seguit.

2. El context en el que es desenvolupa la problemàtica i la conflictivitat laboral, amb referències sobre el paper de contractador de les AAPP, la normativa vigent i la seva aplicació en els entorns social i laboral.
3. La descripció de la casuística identificada per tipologies i classificada per responsabilitats vinculades: les que són atribuïbles a l’Administració Pública, les atribuïbles a les condicions laborals, les atribuïbles a les praxis portades a terme per les empreses o les entitats contractistes. L’objectiu del punt a de ser fer-ne una comparativa i establir-hi nexes comuns que permetin l’anàlisi i la reflexió.
4. El recull de models i de pràctiques emprades per donar resolució a les problemàtiques esmentades: identificació i característiques, aplicació i resultats.
5. Un apartat de conclusions que inclogui les propostes i les recomanacions per tipologia de problemàtiques, distingint-les per l’àmbit de les Administracions Públiques, per l’àmbit de les condicions laborals i per l’àmbit de les empreses o entitats contractistes.

6. Finalment, cal documentar l’estudi amb totes les referències emprades i afegir les fitxes de tots els casos que han format part del conjunt mostral.
2.2. Seguiment del servei contractat
L’empresa o entitat adjudicatària ha de designar un responsable del projecte amb responsabilitat directa sobre la coordinació i execució del conjunt de l’encàrrec, perquè es reuneixi regularment amb el/la responsable del CoNCA designat a l’efecte de vetllar per l’execució correcta del projecte i validar-ne l’execució en les diferents fases, segons el calendari definitiu acordat. Tots dos responsables debatran qualsevol incidència que es pugui produir. 

El CoNCA posarà de manifest, si escau, la conveniència o no d’introduir alguna millora qualitativa en el projecte, sempre sense increment del cost. 

2.3. Aspectes que ha de preveure el projecte presentat per l’empresa 
· La documentació que caldrà aportar referent als plecs tècnics inclou: 
· Memòria tècnica, amb aportacions a la proposta inicial.

· Relació de casos identificadors de la problemàtica, així com els casos de suport que refermen la casuística principal. Bibliografia i procediments de validació de la informació.

· Programa de treball, en el qual es coordini un calendari de treball detallat, en el marc temporal que limita el projecte, amb els recursos humans i logístics que s’hi destinen. 
· La definició i descripció de l’equip tècnic previst.
· L’estudi es limita a l’àmbit territorial de Catalunya i, per tant, als casos de conflictivitat sorgida en equipaments culturals públics catalans. Tanmateix, la dimensió estatal de la normativa principal, així com la naturalesa transversal de determinades problemàtiques pot provocar que siguin exemples d’interès casos o situacions en equipaments privats o de la resta de l’Estat. En aquest sentit, es considera vàlid emprar com a referències de suport als casos principals aquells exemples d’equipaments diversos que s’escaiguin.   
· En aplicació del model d’equilibri territorial, cal que la relació de casos d’anàlisi pugui incloure casuístiques d’equipaments d’arreu de Catalunya.
· Per a l’estudi de cada cas de problemàtica o conflictivitat laboral, és imprescindible la seva contextualització i la definició del marc d’actuació corresponent, amb la introducció de conceptes de participació, de finançament i de governança.
· Es considera bàsic l’emplenament d’una fitxa d’anàlisi de la casuística que permeti identificar les informacions en cadascun dels casos d’estudi, tant per aquells que són referencials com per als que seran de suport. Els camps a incloure repliquen l’estructura metodològica que ha de d’articular l’estudi:

· Identificació de l’equipament (nom). 
· Empresa o entitat vinculada al servei afectada pel conflicte 
· Any del conflicte laboral.

· Problemàtica origen del conflicte laboral.

· Causes que motiven l’esmentada problemàtica.

· Descripció dels efectes directes del conflicte.

· Conseqüències d’aquests efectes.

· Petició o demanda del col·lectiu en conflicte.

· Solucions o propostes de solució acordades per a la finalització del conflicte.
· Aprenentatges o conclusions aportades per l’experiència.

· A fi de contrastar la fiabilitat dels casos que apareixen en l’estudi, cal que el proveïdor adopti un procediment que, a les fonts primàries consultades i les secundàries (notícies, etc.), s’afegeixi una verificació per part de l’equipament implicat que permeti assegurar que tota la informació descrita i les conclusions vinculades s’ajusten a la realitat de la situació i de la resolució del problema. 

· En referència a la justificació de l’execució de l’estudi, serà necessària la documentació gràfica i escrita que permeti evidenciar l’evolució del treball al llarg dels terminis contractats: metodologia articulada i adaptada,  fitxes de casuístiques, identificació de casos d’estudi per tipus d’equipament, grups comuns de problemàtiques i casos singulars, si escau, etc. 
· Cal afegir la descripció de l’equip consultor que participarà en l’execució de l’estudi contractat, en què es detalli la funció desenvolupada per cada persona i contrastada amb un breu currículum professional de cada participant. Cal destacar els responsables i la coordinació general del projecte, així com els casos d’expertesa amb similituds a l’estudi que es proposa.
· S’ha d’adjuntar tota la documentació que l’adjudicatari consideri oportuna per a la valoració de la proposta. El format d’entrega en els terminis parcials serà digital: PDF o Word (textos), Excel (fulls de càlcul) i PowerPoint (presentacions). A tancament del projecte, l’entrega de l’estudi serà en format físic (1 impressió) i, alhora, digital integrat en un únic document en dos formats, PDF i Word.
· A la finalització i aprovació de l’estudi per part del CoNCA, l’entitat preveu un acte de difusió consistent en la celebració d’una presentació pública de l’estudi, en la qual l’adjudicatari haurà d’exposar la tasca realitzada i els resultats obtinguts, així com restar perceptiu i proactiu al debat consegüent. En relació a l’anterior, l’adjudicatari haurà de preparar les presentacions gràfiques i documentals adients, així com un resum de 300 paraules per a la seva difusió.
2.4. Programa de treball 
La realització de l’estudi implica que, a partir de l’acceptació de l’adjudicació, s’estableixen dues dates de control, una d’entrega predefinitiva, la revisió per part del CoNCA i una d’entrega final del projecte, a més de la participació en la presentació i difusió del projecte. Aquestes fites han de preveure documentació i s’articulen tal i com segueix :

· 1er control. A data 30/05/25. Redacció i enviament per part de l’adjudicatari del primer informe intermedi de realització del projecte / estat de la qüestió (format digital). Cal incloure l’actualització dels contactes remesos i les respostes vinculades en referència a la verificació dels equipaments consultats, així com les fitxes completades disponibles dels casos d’estudi. 
Com annex a l’anterior, es programarà una trobada de comentari conjunt CoNCA – adjudicatari. Data a concertar a partir de l’enviament documental del 1er control.
· 2on control. A data 30/09/25. Redacció i enviament per part de l’adjudicatari del segon informe intermedi de realització del projecte / estat de la qüestió (format digital). Cal incloure la relació final de casos, amb les verificacions vinculades i el desenvolupament del model previst de fitxes completades per casos d’estudi (causes, efectes, conseqüències i solucions), així com el recull per tipologies de les problemàtiques i l’avanç de reflexions o conclusions plantejades. 
Com annex a l’anterior, es programarà una trobada de comentari conjunt CoNCA – adjudicatari. Data a concertar a partir de l’enviament documental del 2on control.
· Entrega model predefinitiu. A data 14/11/25. Redacció i enviament per part de l’adjudicatari de l’informe complert de condició predefinitiva per a la seva valoració pel CoNCA (format físic i digital). 
Com annex a l’anterior, es programarà una trobada de presentació i exposició de l’estudi per part de l’adjudicatari, adreçat al Plenari del CoNCA i amb la inclusió d’una presentació - síntesi del treball. Data a concertar a partir de l’enviament documental de l’entrega del model predefinitiu.

· Revisió de l’estudi. A data 24/11/25. Redacció d’un informe valoratiu per part de l’equip tècnic del CoNCA i revisió del Plenari CoNCA, de la qual s’obtinguin comentaris i recomanacions envers el model predefinitiu que possibilitin l’optimització de l’estudi, si escau. A data d’esment, s’adjuntarà l’informe resultant al proveïdor.
· Entrega model definitiu. A data 01/12/25. Redacció i enviament per part de l’adjudicatari de l’informe definitiu resultant del model predefinitiu i les aportacions sorgides de la revisió del CoNCA (format físic i digital). 
· Redacció d’un article de difusió. A data 12/12/25. Redacció i enviament per part de l’adjudicatari d’un article curt sobre els continguts de l’estudi (300 paraules) per a publicar en les eines de difusió del CoNCA (web, xarxes i butlletí).

· Presentació pública. A data a concretar, durant el primer semestre de 2026. Preparació i edició d’una presentació / exposició de l’estudi. Acte de presentació pública organitzada i gestionada pel CoNCA. Enviament previ del document vinculat (format digital).
3. CRITERIS DE VALORACIÓ 
Es valoren les característiques de la prestació del servei ofert per l’empresa licitadora d’acord amb els criteris següents: 

3.1. Criteris subjectes a un judici de valor (màxim 45 punts) amb el desglossament següent.
· Aportacions per a l’optimització de l’anàlisi (15 punts). Es valoren les propostes de millora i d’ampliació del mètode o dels procediment d’avaluació de continguts sempre que no alterin els objectius de l’estudi, el recull de continguts (conflictes laborals en personal externalitzat) o les tipologies d’equipaments que engloba la proposta original.  

· Representativitat dels casos com a identificadors de la problemàtica (10 punts). Qualitat en la selecció dels exemples de conflictivitat: priorització de la casuística que impliqui una imatge fidedigna, transversal i referencial de la situació en els equipaments catalans. Es considerarà la inclusió dels paral·lels de consulta que puguin aportar aprenentatge.
· Número de casos (10 punts). Es valora la quantitat de casos d’estudi de referència (0,5 punts per cas) i de casos de suport (0,25 punts per cas).
· Programa de treball (6 punts). Adequació i coherència del projecte al calendari i recursos disponibles. Es valora que el calendari de treball presentat sigui complet, realista i prevegi totes les tasques vinculades a la documentació de tipologies diverses d’equipaments i les seves problemàtiques comunes i/o singulars, així com l’articulació d’equips de treball en paral·lel, a fi de garantir els lliuraments parcials i finals a temps. 
· Documentació de l’estudi (4 punts). Serà puntuable la relació de processos per a obtenir el concurs de fonts primàries en la validació dels casos, així com el nombre i la qualitat de les fonts secundàries que justifiquin o complementin les anteriors, amb atenció a casuístiques en entorns internacionals que puguin evidenciar connexions amb els casos principals.
3.2. Criteris de valoració automàtica (màxim 55 punts) amb el desglossament següent. 
· Oferta econòmica ................................................................ màxim 50 punts 
L’empresa licitadora que presenti el descompte de més import serà la que s’adjudiqui la màxima puntuació. A partir d’aquesta valoració, la resta de participants es valoraran de forma proporcional, d’acord a la fórmula següent:

Pi = 0,45 * (100 – 100  *(Bm – Bi))

Càlcul de Bm:  Bm = (PL ‐ Om) / PL    
Càlcul de Bi: Bi = (PL ‐ Oi) /PL 

· Identificació de la nomenclatura: 

· Pi és la puntuació que obté l’empresa «i». 

· Bm és la baixa que suposa l’oferta econòmicament més avantatjosa en relació amb el pressupost de licitació (PL). 

· Bi és la baixa de l’oferta de l’empresa «i» en relació amb el pressupost de licitació. 

· Oi és l’import de l’oferta de l’empresa «i». 

· Om és l’import de l’oferta menor. 

Baixa temerària. Es considera que una oferta està en baixa temerària quan el licitador ha obtingut una puntuació igual o superior a 40 punts en l’apartat corresponent al punt 3.1., «Criteris subjectes a judici de valor», i, a més, que la seva oferta econòmica estigui per sota del 90% de la mitjana aritmètica de les ofertes presentades. 
· Criteris de valoració positius de foment per a la igualtat de gènere ........ màxim 5 punts 
Participació de dones en l’equip de treball. 
La puntuació es ponderarà de la manera següent:
Inferior a 20%: 0 punts; entre el 20% i el 40%: 2 punts; entre el 41% i el 50%: 4 punts; superior al 50%: 5 punts. 
Aquesta ponderació es calcularà en referència al total de components de l’equip de treball (responsables, coordinadors i equip consultor) que consti a la proposta presentada.
Empat de puntuacions. En cas d’empat en les puntuacions obtingudes per les ofertes de les empreses licitadores, té preferència en l’adjudicació del contracte la proposta que hagi obtingut una valoració millor en la suma dels criteris Aportacions per a l’optimització de l’anàlisi i  Representativitat dels casos com a identificadors de la problemàtica. 

4. IMPORT 
L’import màxim per prestar aquest servei és de 29.040 euros, IVA inclòs (24.000 euros, IVA exclòs), amb càrrec a la partida 7970D/2270005/441 de l’avantprojecte de pressupost per al 2025. 

El CoNCA no assumirà cap increment en el cost del servei, ni cap responsabilitat davant terceres persones per qüestions econòmiques, laborals o jurídiques derivades de l’objecte del contracte. 

El CoNCA a petició pròpia es reserva la facultat d’introduir millores qualitatives en la proposta sense increment del cost. 
5. FORMA DE PAGAMENT     
L’import dels serveis objecte del contracte es farà efectiu en un únic pagament per l’import adjudicat, un cop confirmada i validada pel CoNCA la correcta execució del servei, i després del lliurament de tots els documents relacionats als controls parcials i final del projecte i d’un pressupost d’execució desglossat. 

La factures, amb l’import de l’IVA desglossat i l’IRPF, si correspon, s’han de facturar en format electrònic a: 

Consell Nacional de la Cultura i de les Arts 

Palau Moja. Carrer de la Portaferrissa, núm. 1, 08002 Barcelona 

CIF: Q0801570C 

6. CONTACTE 
Per a qualsevol consulta en relació amb aquesta oferta, s’ha d’enviar un correu electrònic a info.conca@gencat.cat.

